钦定古今图书集成/明伦汇编/宫闱典/第132卷 > 王德谦
## 钦定古今图书集成/明伦汇编/宫闱典/第132卷 > 王德谦

按《宋史宦者传》：“德谦初为嘉邸都监，颇亲幸。孝宗大
渐，光宗以疾久不朝重华宫，黄由时为王府赞读，奏
读嘉王诣重华宫问疾，既得旨，德谦固请覆奏，王斥
之，遂行。孝宗崩，王在丧次，中外汹汹，王以告直讲彭
龟年，龟年以为建储则人心安，须白中宫乃可。即谕
德谦奏之皇太后，德谦不听，强之，既而无报。王即位”，
德谦累迁昭庆军承宣使、内侍省押班，赐居第。骄恣
逾法，服食拟乘舆，出入或以导驾灯笼自奉，为人求
官，赃以巨万计，泄其事者祸立至，故外朝多附之。中
书舍人吴宗旦事之尤谨，夜则易服造谒。德谦求为
节度使，先荐宗旦为刑部侍郎、直学士院，将使草麻，
宗旦先备草示之，引“天宝”、“同光”为比，德谦喜制出，参
政何澹不肯署，谏议大夫刘德秀率台谏论列，宰相
京镗复以为言，命遂寝。韩𠈁胄与德谦争用事，德谦
屡以计胜，𠈁胄挤之，诏与外祠，台谏又交章论驳。侍
御史姚愈言吴宗旦尝草《德谦制》，遂罢其官。愈又率
同列力攻德谦，诏送广德军居住。寻以临安尹劾其
赃滥僭拟，诏降团练使，移居抚州，他事勿问。中书舍
人高文虎请改为安置，台谏复言其奸诡，乞自今不
以赦移，虽特旨亦许执奏。帝用其言，德谦遂坐废斥
以死。